Unieke VLV-Despatch resepteboek saamgestel | News24
Unieke VLV-Despatch resepteboek saamgestel
’n Unieke resepteboek met wenresepte, wenke en stories oor VLV-Despatch se baasbaksters van die afgelope 80 jaar, is as ’n hulde-blyk aan dié raakvatvroue saamgestel.
Die bekendstelling van dié resepteboek is een van die hoogtepunte van die VLV Sirkel Middelland-konferensie wat met VLV Despatch as gasvrou eerskomende Woensdag by Sumcay aangebied word.
“Despatch is die eerste tak van Sirkel Middelland wat dié jaarlikse konferensie in een dag gaan aanbied. Dit strek gewoonlik oor twee dae. Dit verg deeglike beplanning en goeie tydsbestuur om die konferensie in een dag deur te voer,” het Wilma Erasmus, VLV Despatch se tesourier gesê.
Sirkel Middelland bestaan uit 15 takke en dit is vanjaar die 82ste konferensie. Die hoofspreker is Madalé Ferreira, ’n boervrou van Mooihoek in die Hankey-distrik, waar sy onder andere met aarbeie boer. Sy is onlangs deur Nedbank aangewys as ’n sakevroue kategorie-wenner vir haar entrepreneursvernuf.
Twee van VLV Despatch se vorige voor- sitters, Annatjie Kemp en Suzette Schoeman, het die afgelope twee jaar aan die VLV Despatch resepteboek gewerk. Die fotos is deur nog ’n lid van die tak, Aneen de Jongh, geneem. Kopieë van die resepteboek sal by die konferensie verkoop word.
Sirkel Middelland bied gedurende Julie 2016 die VLV-kongres aan by Slipperfields aan die voet van Lady Slipper op pad vanaf Uitenhage na Jeffreysbaai.
Vir meer inligting oor die resepteboek of VLV Despatch aktiwiteite bel Wilma Erasmus by 041 933 4557 of die tak-voorsitter Moniques Büchner 041 933 1511.